Diari Oficial de la Generalitat Valenciana


Sumari del DOGV 4977, del 04-04-2005 (2005/3124)

ORDE de 2 de març de 2005, de la Conselleria de Benestar Social, per la qual es convoquen ajudes per a l'any 2005 destinades a finançar programes de formació ocupacional dirigits a col·lectius de dones en el marc de la missió confiada al Fons Social Europeu.
------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4977

Data del DOGV
:   04-04-2005

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2005/3124


Data del document
:   02-03-2005

Organisme emissor
:   Conselleria de Benestar Social

Tipus de document
:   Ordre

Descriptors 

:   * ajuda a l'ocupació
    * dona
    * ajuda pública
    * formació professional
    * suport econòmic
    * treball femení
    * aprenentatge professional

ORDE de 2 de març de 2005, de la Conselleria de Benestar Social, per la qual es convoquen ajudes per a l'any 2005 destinades a finançar programes de formació ocupacional dirigits a col·lectius de dones en el marc de la missió confiada al Fons Social Europeu. [2005/X3124]
  
La concepció integral de les polítiques d'igualtat d'oportunitats del Govern Valencià va plantejar per primera vegada a la Comunitat Valenciana una estratègia integradora i global d'accions a mitjan termini.
  
De la mateixa manera, el Reglament 1.784/1999, del Parlament Europeu i del Consell de 12 de juliol de 1999, en la missió confiada al Fons Social Europeu es compromet a recolzar mesures de lluita contra la desocupació i d'integració en el medi laboral, expressant, entre els seus àmbits d'aplicació, la promoció de la igualtat d'oportunitats per a tots en l'accés al mercat laboral, així com l'adopció de mesures especials per a millorar la incorporació i la participació de la dona en el mercat de treball.
  
D'acord amb el Decret 120/2003, d'11 de juliol, del Govern Valencià, pel qual s'aprova el Reglament Orgànic i Funcional de la Conselleria de Benestar Social, la Direcció General de la Dona és el centre directiu, dependent de la Secretaria Autonòmica de Prestacions Sociosanitàries, a què escau elaborar, promoure i executar les mesures per a fer efectiu el principi d'igualtat de l'home i la dona en tots els àmbits de la vida política, econòmica, cultural, social i laboral de la Comunitat Valenciana.
  
En virtut d'això i fent ús de les facultats que em conferix l'art. 47.11 del Text Refós de la Llei d'Hisenda Pública de la Generalitat Valenciana aprovat pel Decret Legislatiu de 26 de juny de 1991, pel qual s'aprova el i el Decret 120/2003, d'11 de juliol, pel qual s'aprova el Reglament Orgànic i Funcional de la Conselleria de Benestar Social,
  
ORDENE
  
Article 1
  
L'objecte de la present Orde és regular la concessió d'ajudes econòmiques, durant l'any 2005, per la Direcció General de la Dona de la Conselleria de Benestar Social, d'acord amb la mesura dictada pel Fons Social Europeu de millorar l'empleabilitat de les dones, per a fomentar i gestionar activitats formatives dirigides a dones desocupades, a fi de proporcionar-los la qualificació professional necessària per a exercir una ocupació concreta i adequada a les necessitats del mercat laboral a la Comunitat Valenciana.
  
Article 2
  
Aprovar les bases per què es regix esta convocatòria, incloses com a annex I de la present Orde i el model de sol·licitud per a les esmentades ajudes que s'acompanya.
  
Article 3
  
La dotació econòmica de les ajudes se sufragarà amb càrrec al capítol IV del pressupost de despeses de la Generalitat Valenciana per a l'exercici econòmic de 2005, amb càrrec al programa 323.10, línia de subvenció T4958, per un import de 259.442,59€ (dos-cents cinquanta-nou mil quatre-cents quaranta-dos euros amb cinquanta-nou cèntims).
  
El règim d'ajudes s'aplicarà d'acord amb les actuacions previstes en el Programa Operatiu del Fons Social Europeu, integrades en l'eix prioritari de participació de les dones en el mercat de treball, que s'expressen en el que establix la present orde.
  
DISPOSICIONS FINALS
  
Primera
  
Es faculta la sotssecretària de la Conselleria de Benestar Social i la directora general de la Dona, per a dictar les instruccions i adoptar les mesures que considere oportunes per al desenvolupament i l'aplicació del que disposa la present Orde.
  
Segona
  
La present orde entrarà en vigor l'endemà de la publicació al Diari Oficial de la Generalitat Valenciana.
  
Tercera
  
Esta orde, que esgota la via administrativa, podrà ser recorreguda potestativament en reposició, o bé directament, s'hi podrà interposar recurs contenciós administratiu, en els terminis i davant els òrgans que s'indiquen a continuació:
  
- Recurs de reposició, haurà d'interposar-se davant la consellera de Benestar Social en el termini d'un mes comptador des de l'endemà de la publicació.
  
- Recurs contenciós administratiu, haurà de plantejar-se davant la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos comptadors des de l'endemà de la publicació.
  
En el cas d'entitats locals, es podrà interposar recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que establixen els articles 10 i 46. 6 de la Llei 29/1998, de 13 de juliol, reguladora de la Jurisdicció Contenciosa Administrativa, en el termini de dos mesos a partir de l'endemà de la notificació, llevat que hi haguera el requeriment a què fa referència l'article 44 de la mencionada Llei, i en este cas l'esmentat termini comptarà des de l'endemà d'aquell en què es reba la comunicació de l'acord exprés o que s'entenga presumptament rebutjat.
  
València, 2 de març de 2005
  
La consellera de Benestar Social,
  
ALICIA DE MIGUEL GARCÍA
  
ANNEX I
  
Primera. Objecte i àmbit
  
L'objecte de la present orde és regular la concessió d'ajudes econòmiques durant l'any 2005, per la Direcció General de la Dona de la Conselleria de Benestar Social, d'acord amb la mesura dictada pel Fons Social Europeu de millorar la participació de les dones en el mercat de treball, per a fomentar i gestionar activitats formatives dirigides a dones desocupades, a fi de proporcionar-los la qualificació professional necessària per a exercir una ocupació concreta i adequada a les necessitats del mercat laboral a la Comunitat Valenciana.
  
Les mencionades activitats formatives hauran de dirigir-se a diferents col·lectius, amb objectius distints, diferenciant-se com a actuacions A i B.
  
- Actuació A: Consistent en la realització de cursos de formació a dones desocupats que siguen caps de famílies monomarentals i/o víctimes de maltractaments. Necessàriament, els projectes d'accions formatives es presentaran per als continguts següents:
  
- Cuidadora/educadora de menjador escolar i d'esplai.
  
- Atenció especial per a malalts d'Alzheimer.
  
- Cuidadora de persones discapacitades.
  
- Auxiliar d'ajuda a domicili.
  
- Auxiliar d'indústries alimentàries.
  
- Envasadora de productes alimentaris.
  
Les dones que realitzen alguna acció formativa, inclosa en esta actuació, podran sol·licitar, si complixen els requisits que s'establixen en la present Orde, una ajuda econòmica, en concepte d'assistència.
  
- Actuació B: Consistent en la realització de cursos de formació a dones desocupades, per a llocs de treball tradicionalment no ocupats per dones o per a sectors laborals en què les dones es troben subrepresentades. Necessàriament, els projectes d'accions formatives es presentaran per als apartats següents:
  
- Vigilant de seguretat, quan els centres que impartisquen les ensenyances complisquen els requisits exigits per la legislació de seguretat privada.
  
- Tècnica en prevenció de riscos laborals.
  
- Monitora d'educació ambiental.
  
- Monitora esportiva.
  
- Agent dinamitzadora del medi rural.
  
- Noves tecnologies de la informació i de la comunicació (Àrea Informàtica)
  
Totes les accions formatives, objecte d'esta orde, es realitzaran en l'àmbit territorial de la Comunitat Valenciana.
  
Segona. Naturalesa de les ajudes
  
Les ajudes previstes en la present orde, tindran la naturalesa jurídica de subvencions públiques i aniran destinades al finançament de les accions formatives que es realitzen al seu empara, així com a la concessió d'ajudes a l'alumnat assistent a les accions formatives corresponents a la denominada Actuació A.
  
Tercera. Entitats beneficiàries.
  
Podran sol·licitar les ajudes previstes en la present Orde les entitats següents:
  
- Les empreses o agrupacions d'empreses públiques o privades.
  
- Les organitzacions sindicals.
  
- Les entitats locals de la Comunitat Valenciana.
  
Els que aspiren a ser perceptors de les distintes ajudes hauran de reunir els requisits generals següents:
  
- Tindre personalitat jurídica pròpia.
  
- Estar al corrent en les seues obligacions tributàries i amb la Seguretat Social en els supòsits en què siga legalment exigible d'acord amb l'Orde de 30 de maig de 1996 de la Conselleria d'Economia i Hisenda
  
- Acreditar capacitat suficient de mitjans materials, humans i organitzatius per a complir els objectius establits.
  
- Acreditació de l'entitat com a centre col·laborador homologat de Formació Professional d'acord amb l'Orde de la Conselleria d'Ocupació de 18 d'octubre de 1999, modificada per l'Orde de 7 de gener de 2002, de la Conselleria d'Economia, Hisenda i Ocupació, sobre homologació d'especialitats formatives i impartició en centres col·laboradors.
  
Quarta. Publicitat i difusió.
  
Serà obligació de les entitats beneficiàries de les ajudes regulades en la present Orde, fer conéixer de manera inequívoca que es tracta d'una acció subvencionada per la Direcció General de la Dona de la Conselleria de Benestar Social i cofinançada pel Fons Social Europeu, havent de sotmetre's al Reglament núm. 1.159/2000, de 30 de maig, sobre les activitats d'informació i publicitat que han de dur a terme els estats membres en relació amb les intervencions dels Fons Estructurals.
  
Incorporar en tot el material imprés, que es derive de les activitats objecte de la present Orde, els logotips de la Generalitat Valenciana i del Fons Social Europeu.
  
Quinta. Contingut dels programes formatius:
  
El projecte d'acció formativa, que d'acord amb el que establix la present orde han de presentar les entitats, arreplegarà els aspectes següents:
  
Dades generals comunes a les dos actuacions:
  
- Denominació del curs
  
- Lloc d'impartició (localitat, carrer o plaça i número)
  
- Nombre de participants (màxim 15)
  
- Nombre d'hores.
  
- En ambdós actuacions s'inclourà un mòdul de sensibilització mediambiental i un mòdul d'igualtat d'oportunitats, que tindran una duració mínima de 9 hores cada un d'ells i el contingut del qual s'adjuntarà al projecte que desenvolupe l'acció formativa.
  
- La relació entre l'alumna i el centre de treball on es desenvolupen les pràctiques no tindrà, en cap cas, naturalesa jurídica laboral o funcionarial. L'empresa no podrà cobrir, ni tan sols amb caràcter interí, cap lloc de treball en plantilla amb l'alumna que realitze activitats formatives en ella. A l'alumnat se li facilitaran equips i mitjans de protecció en matèria de seguretat i salut en el treball.
  
- Material didàctic destinat a les alumnes.
  
Dades específiques per a cada una de les actuacions:
  
Actuació A.
  
- Els cursos seran dissenyats a mesura del col·lectiu objecte d'esta actuació tenint en compte el perfil de les alumnes i el major percentatge d'inserció laboral.
  
- Preformació: Tindrà una duració de 50 hores i estarà adreçada a aconseguir una major concentració de les alumnes en el període de formació, per mitjà del reconeixement dels objectius tant personals com professionals, aportant-los elements suficients per a treballar per ells.
  
- Formació: Tindrà una duració màxima de 300 hores. Les iniciatives aniran destinades cap a nous jaciments d'ocupació, d'acord amb l'objecte i l'àmbit establits en la base primera de la convocatòria.
  
- Pràctiques en empreses. Amb una duració màxima de 150 hores, es consideren com a part fonamental del procés d'inserció sociolaboral de la formació teòrica rebuda, formant-ne part encara que amb caràcter independent i autonomia pròpia.
  
- Tutoria post-formació. Per a la posada en practica del pla d'inserció laboral previst en esta actuació, es necessitarà la figura d'un/a mediador/a sociolaboral que tutorar tal procés.
  
Actuació B.
  
- Formació: Tindrà un període màxim de duració de 400 hores i es dirigirà cap a sectors en què la dona es trobe infrarepresentada de conformitat amb l'objecte i l'àmbit establits en la base primera de la convocatòria.
  
- Tot pla formatiu haurà d'anar acompanyat d'un mòdul que regule la preparació per a la inserció sociolaboral de les alumnes, en el qual constaran aspectes com ara autoestima, habilitats socials, tècniques i eines que faciliten l'accés al món laboral, tècniques de busca d'ocupació etc. La duració d'este mòdul serà de 30 hores.
  
- Pràctiques en empreses. Tindran una duració màxima de 150 hores, i contribuiran a crear un primer contacte entre les alumnes i les empreses i facilitar així l'accés al mercat laboral.
  
Sexta. Valoració econòmica dels cursos.
  
Cursos corresponents a l'Actuació A: L'import global de cada un dels cursos, corresponents a esta actuació no podrà sobrepassar la quantitat total de 30.000,00 euros, inclosa l'ajuda a les alumnes per assistència.
  
Cursos corresponents a l'Actuació B: L'import global de cada un dels cursos que s'impartisquen, corresponents a esta Actuació no podrà sobrepassar de la quantitat global de 35.000 euros.
  
El mòdul econòmic per a les despeses de formació serà com a màxim 10 euros per alumna i hora.
  
Les hores de pràctiques en empreses s'especificaran de forma separada en el pressupost global del curs, sense que puguen incloure's com a cost objecte de subvenció.
  
El cost d'hores de tutoria, amb posterioritat al període formatiu, estarà inclòs en mòdul econòmic de formació i, en cap cas, no podrà superar el 10% del total del pressupost del curs.
  
Sèptima Conceptes subvencionables.
  
Els costos subvencionables, aplicables al mòdul econòmic, es distribuiran en:
  
- Costos directes del curs.
  
1. Salaris del professorat o, si és el cas, del servici docent extern, per a l'horari exclusiu d'impartició de les accions formatives, avaluacions i revisions periòdiques de les alumnes, preparació de classes i tutories.
  
2. Despeses de Seguretat Social, quan s'haja contractat els docents com a treballadors/es per compte d'altri.
  
3. Despeses d'assegurances d'accidents de l'alumnat, que comprendrà l'accident in itinere i els succeïts en les pràctiques en empreses.
  
4. Compra de material didàctic.
  
5. Despeses de lloguers, tant d'instal·lacions, com de maquinària lligada directament a la docència.
  
6. Despeses de publicitat, que responguen a les actuacions realitzades en compliment del que disposa l'article 4 de la present Orde.
  
7. Despeses de direcció, coordinació i selecció de les alumnes, atribuïbles al desenvolupament de l'acció formativa, que en cap cas no podran superar el 10% del mòdul econòmic de formació.
  
Les despeses conjuntes corresponents als apartats, 4, 5 i 6, no podran superar el 30% del pressupost previst per a formació.
  
- Costos indirectes del curs.
  
1. Despeses produïdes pel pagament de l'ajuda econòmica en concepte d'assistència, a les alumnes incloses en els cursos de l'Actuació A, que així ho sol·liciten i que complisquen les condicions exigides en la base desena de la present Orde.
  
2. Despeses de tutoria post-formació, quan l'acció formativa així ho requerisca segons el contingut de la programació del projecte presentat.
  
No es consideraran costos subvencionables l'IVA o altres càrregues tributàries.
  
En el cas de les despeses directes i despeses de tutoria post-formació, previstes en el present article, l'entitat beneficiària haurà d'acompanyar a la documentació exigida per a la justificació, una memòria per acció formativa i post-formativa, on s'expliquen els càlculs realitzats per a imputar tals costos.
  
Octava. Elecció de les alumnes
  
Les sol·licituds de preselecció de les alumnes seran presentades per les entitats que impartisquen les accions formatives, vint dies abans de la data prevista per a l'inici del curs, en les seus de la Direcció General de la Dona corresponent.
  
La data de la selecció serà acordada per la citada Direcció General i l'entitat formativa. Una vegada finalitzat el procés de selecció, es confeccionarà una acta en què figuraran els noms d'aquelles alumnes que hagen sigut seleccionades i les que formaran part de la llista de reserves.
  
A fi d'aconseguir grups homogenis de dones amb les característiques adequades a estes modalitats formatives, les entitats que impartisquen els cursos, podran demanar als centres dependents de la Direcció General de la Dona col·laboració per a difondre l'oferta de formació a les dones, possibles interessades.
  
Les característiques a què es fa referència, són les que s'indiquen a continuació, segons l'actuació a què corresponguen:
  
- Actuació A:
  
- Dones desocupats caps de famílies monomarentals i/o víctimes de maltractaments.
  
- Actuació B:
  
- Dones desocupades, amb el nivell educatiu requerit en cada activitat formativa.
  
Novena. Ajudes a les alumnes.
  
Les dones desocupades i inscrites en les Oficines d'Ocupació de la Generalitat Valenciana, que realitzen una acció formativa de les enquadrades en l'Actuació A, podran sol·licitar a l'entitat que impartisca el curs de formació, una ajuda econòmica en concepte d'assistència, per un import de 12,02 euros per dia lectiu, sempre que el curs tinga una duració mínima de quatre hores diàries, finalitze amb aprofitament i no perceba prestacions econòmiques de qualsevol administració pública superiors al salari mínim interprofessional.
  
Deu. Obligacions de les alumnes beneficiàries.
  
Les participants en les accions formatives que es descriuen en la present Orde, estan obligades a assistir a les classes de forma regular i contínua.
  
El pagament de l'ajuda econòmica prevista en la base novena per a les alumnes que realitzen l'acció formativa de l'actuació A es realitzarà: el 50% en finalitzar el període formatiu i el restant 50% en finalitzar l'activitat, amb comprovació prèvia de la seua assistència al curs.
  
És causa d'exclusió de les alumnes i de pèrdua, si és el cas, del dret a la corresponent ajuda econòmica, incórrer en tres faltes d'assistència no justificades en el mes. L'entitat que impartisca l'acció formativa farà efectiva la baixa de la participant, el dia lectiu següent, després de l'acumulació de les faltes mencionades.
  
Les faltes d'assistència justificades no computaran a este efecte llevat que, per la seua importància, donen lloc a falta d'aprofitament del curs.
  
Onze. Realització dels cursos.
  
Els cursos hauran d'iniciar-se durant l'any 2005 i finalitzar abans de l'1 de novembre del mateix any.
  
Es valorarà l'adequació de l'horari i duració de l'activitat subvencionada segons el calendari escolar, a fi de contribuir a la conciliació de la vida familiar i laboral.
  
Dotze. Inici del curs.
  
És preceptiva la comunicació prèvia, per part de l'entitat beneficiària, inclús per mitjà de fax, de la data d'inici de cada curs, al personal assenyalat a este efecte per la Direcció General de la Dona, assenyalant horari, lloc on s'impartisca i nombre d'alumnes.
  
L'entitat disposarà de 15 dies naturals, a partir de l'inici del curs, per a remetre a la seu de la Direcció General de la Dona que pertoque la documentació següent:
  
- Acta de selecció de les alumnes, acompanyades de la documentació següent:
  
- Còpia del material imprés utilitzat per a la difusió de l'activitat.
  
- Còpia compulsada del DNI de les alumnes.
  
- Còpia compulsada de la seua targeta de demanda d'ocupació.
  
- Declaració responsable de les alumnes que realitzen els cursos corresponents a l'Actuació A, de no percebre prestacions econòmiques de qualsevol administració pública, superiors al salari mínim interprofessional.
  
- Relació de participants que comencen el curs, el nombre del qual no podrà sobrepassar al màxim assenyalat en la present orde.
  
- La pòlissa de l'assegurança d'accidents de l'alumnat, que comprendrà si més no la cobertura següent:
  
- Assistència mèdica, farmacèutica i hospitalària per quantia il·limitada de qualsevol accident durant el desenvolupament del curs i el període de pràctiques en empreses, incloent-hi el desplaçament de les alumnes des de la seua residència habitual, tant fins al centre de formació com fins al lloc on es desenvolupen estes pràctiques.
  
- Indemnització per defunció o invalidesa permanent derivades d'un accident en el curs o en el desplaçament. Indemnització diària a les alumnes derivada d'un accident durant el curs, que li produïsca una incapacitat temporal.
  
- L'entitat organitzadora del curs estarà obligada a mantindre la cobertura de l'assegurança d'accidents durant tot el període en què cada alumna romanga d'alta en el curs.
  
Tretze. Control del desenvolupament del curs.
  
Una vegada començat el curs i presentada la documentació esmentada en l'article anterior, l'empresa organitzadora del curs estarà obligada a aportar la documentació següent:
  
- Control d'assistència mensual.
  
- Comunicacions d'alta i baixa produïdes.
  
- Comunicació de les incidències que es produïsquen en el desenvolupament del curs.
  
Catorze. Presentació de sol·licituds, documentació i termini.
  
Les sol·licituds es presentaran, preferentment, en qualsevol dels registres dels servicis territorials de la Conselleria de Benestar Social o en qualssevol altra de les formes establides en l'article 38.4 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú, utilitzant per a això els models normalitzats establits a este efecte i que figuren en la present Orde com a annex II.
  
Les entitats sol·licitants només podran proposar un màxim de dos accions formatives per cada una de les actuacions (A i B), utilitzant per a això un sol imprés de sol·licitud. (Annex II).
  
Tota sol·licitud haurà d'anar acompanyada de la documentació següent:
  
- Document d'identificació fiscal de l'entitat sol·licitant.
  
- Fotocòpia del DNI del representant legal i, si és el cas, poders que acrediten la seua representació.
  
- Dades de domiciliació bancària, segons el model normalitzat facilitat a este efecte.
  
- Certificació d'estar al corrent en les obligacions tributàries i amb la Seguretat Social en els termes establits en l'Orde de 30 de maig de 1996 de la Conselleria d'Economia i Hisenda, la validesa dels quals haurà d'estendre's a la data de finalització del termini de presentació de sol·licituds, excepte aquelles entitats que no tinguen l'obligació legal de presentar-la.
  
- Projecte de les accions formatives que es desitja impartir, utilitzant per a això el model normalitzat que figura com a annex III. Es presentara un per a cada una de les accions formatives dins de les quals caldrà especificar les empreses en què es realitzaran les practiques no laborals.
  
- Declaració responsable del sol·licitant del compliment de la normativa sobre integració laboral de persones amb discapacitat, o si és el cas, exempció de la dita obligació, d'acord amb el que establix l'article 7.1 de la Llei 11/2003, de 10 d'abril, de la Generalitat Valenciana, sobre l'Estatut de les Persones amb Discapacitat (DOGV núm. 4.479 d'11 d'abril de 2003).
  
Quan la sol·licitud no reunisca els requisits establits en la present Orde o no s'acompanye la documentació que, d'acord amb esta, resulte exigible, d'acord amb el que preveu l'article 71 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú, segons la redacció la donada per la Llei 4/1999, es requerirà els interessats perquè, en un termini de 10 dies, esmenen la falta o acompanyen els documents necessaris, amb indicació que, si així no ho feren, se'ls tindrà per desistits de la seua petició, amb resolució prèvia que haurà de ser dictada en els termes previstos en l'article 42 de l'esmentada Llei.
  
El termini de presentació de sol·licituds serà d'un mes a partir de l'endemà de la publicació de la present orde en el Diari Oficial de la Generalitat Valenciana.
  
Quinze. Valoració de les sol·licituds.
  
Tota sol·licitud estarà subjecta a una valoració a càrrec d'una Comissió, que es constituirà a este efecte i que valorarà els projectes per mitjà de l'aplicació dels criteris següents:
  
- Qualitat del projecte formatiu. Es valorarà fins un total de 18 punts distribuïts de la manera següent:
  
- Instal·lacions (5 punts)
  
- Professorat (5 punts)
  
- Materials (5 punts)
  
- Tutories (3 punts)
  
- Contribució a la conciliació de la vida familiar i laboral. (5 punts)
  
- Nombre d'hores de l'acció formativa. (5 punts)
  
- Cost hora/alumna, per cada una de les accions formatives.(2 punts)
  
- Tindrà preferència en l'adjudicació, en cas d'empat de les millors proposicions d'empreses en la puntuació final obtinguda pels sol·licitants:
  
- Les empreses que acrediten ocupar un percentatge de treballadors discapacitats superior respecte a la plantilla de l'entitat amb anterioritat a la publicació de la present orde de convocatòria.
  
- Les entitats sol·licitants que oferisquen el percentatge més elevat d'inserció de les alumnes. (Perquè es considere inserció laboral el contracte haurà de tindre una duració mínima de sis mesos i referit a la formació impartida).
  
Setze. Comissió de Valoració
  
Per a la selecció dels projectes formatius a subvencionar es constituirà una Comissió de Valoració composta per:
  
- El/la cap de Servici de Gestió de Programes de la Direcció General de la Dona.
  
- El/la cap de Secció de Gestió de Programes de la Direcció General de la Dona o persona en qui delegue.
  
- El/la cap de Secció de Coordinació Administrativa de la Direcció General de la Dona o persona en qui delegue.
  
- Els/les coordinadors/es de la Direcció General de la Dona en les seus d'Alacant i Castelló
  
- Un/a tècnic/a de la Direcció Territorial de Benestar Social de València.
  
- Un/a tècnic/a del Servici Valencià d'Ocupació i Formació de la Conselleria d'Economia, Hisenda i Ocupació.
  
Realitzada la valoració, s'efectuaran les corresponents propostes de resolució.
  
Dèsset. Resolució
  
A proposta de la Comissió de Valoració, la directora general de la Dona, resoldrà per delegació de la consellera de Benestar Social, prevista en la Resolució de 30.1.01 sobre delegació de competències en determinats òrgans de la Conselleria de Benestar Social (DOGV núm. 3.936 de 9.2.01), modificada per la Resolució de 16 de febrer de 2001 (DOGV núm. 3.944 de 21 de febrer de 2001) i per la Resolució de 14 de maig de 2002 del mateix òrgan (DOGV núm. 4.252, de 20 de maig de 2002).
  
El termini màxim per a resoldre i notificar la resolució pertinent serà de dos mesos comptadors des de la finalització del termini de presentació de sol·licituds.
  
Transcorregut el termini anterior sense que s'haja notificat resolució expressa, s'entendrà desestimada la pretensió per silenci administratiu, segons el que preveu l'article 44.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, i això sense perjuí que subsistisca l'obligació legal de resoldre sobre la petició formulada.
  
Les resolucions es notificaran als interessats en els termes previstos en l'article 58 de la Llei 30/1992, de 26 de novembre de Règim jurídic de les Administracions Públiques i Procediment Administratiu Comú i, en ella, constaran les condicions de concessió, denominació dels cursos concedits, quantia per a cada un dels cursos i la modalitat a què pertanyen, determinant, si és el cas, les obligacions accessòries a què haurà de supeditar-se el beneficiari.
  
Tota alteració de les condicions tingudes en compte per a la concessió de la subvenció podrà donar lloc a la modificació de la resolució inicial.
  
Díhuit. Obligacions de les entitats beneficiàries.
  
Són obligacions de les entitats beneficiàries:
  
- Realitzar les accions subvencionades segons el que preveu esta orde i en la resolució d'aprovació, i justificar la seua execució.
  
- Facilitar a la Direcció General de la Dona de la Conselleria de Benestar Social les tasques de seguiment i control tècnic.
  
- Sotmetre's a les accions de control que s'establixen en esta orde.
  
- Subjectar-se a les accions de control financer que legalment escaiga a la Intervenció General, en relació amb la subvenció concedida.
  
- Subjectar-se a les accions de control del Tribunal de Comptes.
  
- Comunicar a la Direcció General de la Dona, la concessió de qualssevol altres subvencions o ajudes que, amb la mateixa finalitat, els siga atorgada per una altra administració o ens públic o privat o altres organismes internacionals.
  
- En les pràctiques no laborals, comunicar als representants dels treballadors dels centres en què es desenvolupen les pràctiques, així com a la Inspecció de Treball, la relació d'alumnes participants en este programa, la seua duració i el seu programa formatiu.
  
- Subscripció de conveni de col·laboració per a la realització de practiques no laborals en les entitats o empreses.
  
- No percebre cap quantitat de l'alumnat participant en les accions formatives subvencionades.
  
- Portar comptabilitat codificada dels gastos imputables a cada subvenció concedida.
  
- La Conselleria de Benestar Social no assumirà obligacions que es deriven de la relació laboral o de qualsevol altra naturalesa amb el personal que preste els seus servicis amb les entitats beneficiàries, així com la derivada de qualsevol relació amb tercers, sent els seus titulars els qui en responguen amb caràcter exclusiu.
  
Dènou. Justificació i pagament de la subvenció.
  
Llevat que la legislació de la Generalitat Valenciana permeta un règim de lliurament de transferències corrents distint, el pagament de les ajudes i subvencions previstes en esta orde s'efectuarà segons determina art. 47 bis del text refós de la Llei d'Hisenda Pública aprovat pel Decret Legislatiu de 26 de juny de 1991:
  
- Fins un 40% del seu import es lliurarà una vegada concedida, amb aval bancari previ a favor de la Generalitat Valenciana, que haurà de ser solidari respecte l'obligat principal, amb renúncia expressa al benefici d'excussió i pagador al primer requeriment de la Tresoreria de la Generalitat Valenciana.
  
El que disposa el paràgraf anterior no s'aplicarà a les ajudes o subvencions el beneficiari directe de les quals siga una persona jurídica de naturalesa pública, de conformitat amb el que disposa l'article 47 bis.3.c)
  
- La resta s'abonarà després de l'aportació i comprovació, de la documentació justificativa de l'efectiva i correcta aplicació de l'import total de l'ajuda a l'actuació objecte de la subvenció i una vegada justifique el beneficiari el compliment del que s'ha convingut.
  
No obstant això, i respectant els límits establits en l'art.47 bis del TRLHPGV, la resolució de concessió d'ajudes concretarà els percentatges que caldrà aplicar en cada un dels lliuraments.
  
Per a la justificació de les ajudes, serà necessària la presentació per part de les entitats beneficiàries de la declaració de despeses efectivament realitzades per la impartició de les accions formatives objecte de la subvenció, adjuntant-hi la documentació següent:
  
1. Documents justificatius o factures relacionades amb les despeses que s'enumeren en la base sèptima de la present orde, sota la denominació de ?Costos directes- i ?Costos Indirectes?.
  
2. Memòria a què es fa referència en la base sèptima de la present orde.
  
3. Pòlissa de l'assegurança de l'alumnat, en el cas que no s'haja aportat amb anterioritat.
  
4. Còpia del material imprés utilitzat per a la difusió de l'acció formativa.
  
5. En el cas d'incloure pràctiques no laborals, relació nominal de les alumnes diàriament assistents, amb el vistiplau de l'instructor i el nombre total d'hores.
  
6. Documentació justificativa de la inserció realitzada, en cas de compromís d'inserció. L'esmentada inserció haurà de produir-se almenys en un 80% del compromís oferit, sent, en cas contrari, objecte de minoració les ajudes concedides, sempre que les causes no siguen imputables a l'entitat subvencionada.
  
Només quan la contractació realitzada tinga una duració superior a 6 mesos i referida a la formació impartida, tindrà la consideració d'inserció laboral.
  
La declaració de gastos i remissió de documents justificatius, realitzada als efectes establits en l'article 47 del Text Refós de la Llei d'Hisenda Pública de la Generalitat Valenciana, haurà d'efectuar-se en el termini màxim de 15 dies naturals comptadors des de l'endemà de la finalització de l'acció formativa i en tot cas amb anterioritat a l'1 de novembre de 2004.
  
Vint. Minoració o desistiment sense efectes de la resolució de concessió.
  
L'alteració d'alguna de les característiques no essencials del projecte aprovat, l'incompliment d'algunes condicions establides en la resolució, la falta de justificació de la totalitat de les despeses subvencionades i la concessió amb posterioritat a la presentació de la sol·licitud d'altres ajudes públiques o privades, que en el seu conjunt superen el cost de l'activitat que desenvoluparà l'entitat beneficiària, podrà donar lloc a la minoració de la subvenció concedida.
  
L'incompliment per l'entitat beneficiària de qualsevol dels requisits, condicions i la resta de circumstàncies que van donar lloc a l'atorgament de la subvenció, la variació de la finalitat de l'actuació, la falta de justificació de l'acció i les altres causes previstes en l'article 37 de la Llei 38/2003, de 17 de novembre, General de Subvencions (BOE núm. 276, de 18 de novembre de 2003), donarà lloc a la incoació, per l'òrgan competent, per a la concessió de les ajudes del corresponent procediment, que podrà finalitzar, si és el cas, amb la revocació de la subvenció i l'obligació de reintegrar les quantitats indegudament percebudes i l'interés de demora, des del moment del pagament de la subvenció.
  
En la tramitació del procediment es garantirà, en tot cas, el dret de l'interessat a l'audiència.
  
El termini màxim per a resoldre serà de sis mesos des del moment que s'incoe l'expedient de revocació o minoració, i si és el cas, de reintegrament, una vegada transcorregut el referit termini sense notificar-se la resolució expressa suposarà la caducitat del procediment, però no la prescripció de l'acció.
  
Les quantitats que s'hagen de reintegrar tindran la consideració d'ingressos de dret públic, a l'efecte del procediment aplicable per a la cobrança.